የብአዴን ማዕከላዊ ኮሚቴ የተመዘገቡ ስኬቶችን አጠናክሮ ለማስቀጠል የማስፋት አቅጣጫን እንደሚከተል አስታወቀ
አዲስ አበባ ፣ የካቲት 22/ 2006 (ዋኢማ) – የብአዴን ማዕከላዊ ኮሚቴ በአማራ ክልል  በሁሉም የልማት ዘርፎች የተመዘገቡ ስኬቶችን አጠናክሮ ለማስቀጠል በልማት ሰራዊት የሚመራ የማስፋት አቅጣጫን እንደሚከተል የብአዴን ሊቀመንበር አቶ ደመቀ መኮንን አስታወቁ።ሊቀመንበሩ ማዕከላዊ ኮሚቴው ባለፉት ሁለት ቀናት በባህር ዳር ከተማ ያካሄደውን ግምገማ አስመልክተው ትናንት ጋዜጣዊ መግለጫ ሰጥተዋል።የብአዴን ማዕከላዊ ኮሚቴ በአማራ ክልል በገጠርና በከተሞች የሚስተዋሉ የመልካም አስተዳደር ችግርን በአጭርና በረጅም ጊዜ እቅድ ለማስወገድ  አቅጣጫ ማስቀመጡን አቶ ደመቀ ገልጸዋል።በህግ የበለይነት መረጋገጥ፣ በሲቪል ሰርቪስ በአገልግሎት አሰጣጥ፣ በንግድና በግብር ስርዓቱ የሚስተዋሉ ችግሮችን በመጀመሪያ በየደረጃው ያለው አመራር የፈጠራቸው ወይም የልፈታቸውን በመለየት ሰራተኛውንና ህዝቡን በማሳተፍ በህዝብ ንቅናቄ በአጭር ጊዜ ለመቅረፍ አቅጣጫ ተቀምጧል።በብአዴን/ኢህአዴግ አመራር ህዝብ ተሳትፎ በክልሉ በግብርናው ዘርፍ በምርት ጭማሪ፣ በመስኖ ልማት፣ በእንስሳት ሀብት፣ በተፈጥሮ ሀብትና በሌሎች መስኮች የተከናወኑ የዕድገትና ትራንስፎርሜሽን ዕቅዱን ለማሳካት በሚያስችል መልኩ መፈጸማቸውን አመልክተዋል።በክልሉ  ባለፉት ሁለት ዓመታት  የግብርና ምርት ጭማሪ መቀዛቀዝ ተስተውሎ እንደነበር ሊቀመንበሩ ጠቅሰው፣ የግብርና ምርታማነትን ለማሳደግ  በክረምት ወራት በተሰራው ስራ የአስራ ሁለት በመቶ የምርት ጭማሪ ማስመዝገብ መቻሉንም አስታውቀዋል።የመስኖ ልማትን ለማስፋፋትና ለማጠናከር በተደረገው የተቀናጀ ጥረት ወደ 43 በመቶ ከደጋፊነት ወደ መደበኛ የግብርና ልማት ማሸጋገር መቻሉ በጠንካራ አፈጻጸም የተገመገመ መሆኑን አስረድተዋል።በክክልሉ አሁን እየተተገበረ በሚገኘው የተፈጥሮ ሀብት ልማት ስራም 5 ሚሊዮን የሚጠጋ ህዝብ በየቀኑ በነቂስ እየወጣ አካባቢውን ማልማቱ ለአረንጓዴ የስራ እድል ፈጠራ መሰረት ከመሆኑም ባሻገር  የመርሃ ግብሩን ስኬት ለማረጋገጥ የሚያስችል ነው ብለዋል።በትምህርትና ጤና ልማት ስራዎች የህጻናት ሞትን በመቀነስ፣ እድሜያቸው ለትምህርት የደረሱ ህጻናት የትምህርት ዕድል እንዲያገኙ የዘርፎቹን የምዕተ ዓመቱን የልማት ግብ ቀድሞ ማሳካት መቻሉንም በመግለጫቸው አመልክተዋል።እንዲሁም የጎልማሶች ትምህርት በጥራት ማስጠበቅ፣ የእናቶች ሞት በመቀነስና በጤና ኤክስቴንሽን መርሃ ግብር አፈጻጸም ረገድም ከፍተኛ ለውጥ ገልጸዋል።በግማሽ ዓመቱ አፈጻጸም የታዩ ድክመቶችን በማረምና በተሻለ አፈጻጸም ላይ ያሉትን በማጠናከር፣ ዕቅዱን አስፍቶ በመተግበር  በሁሉም ዘርፎች የተመዘገቡ አበረታች ለውጦችን ይበልጥ አጠናክሮ ለማስቀጠል በልማት ሰራዊት የሚመራ የማስፋት አቅጣጫ መቀመጡን አስታውቀዋል።ከመጣው አገራዊ የእድገት ጉዞና ለውጥ ጋር ተያይዞ ህብረተሰቡ የሚያነሳቸው ከፍተኛ የመለወጠና የመልማት ጥያቄዎች አቅም፣ ጊዜና የጋራ ርብርብ የሚጠይቁ በመሆናቸው በቅደም ተከተል የሚፈቱበት ሂደት መኖር እንደሚገባው በአቅጣጫው መቀመጡንም አቶ ደመቀ ተናግረዋል።ብአዴን ክልሉን ለማልማትና ለመለወጥ መላ ህዝቡ በየደረጃው የሚጠቀምበትን ስርዓት ይበልጥ ለማጎልበት ደፋ ቀና በሚልበት በአሁኑ ወቅት በተቃዋሚዎችና ተባባሪዎቻቸው የሚነዙ አሉባልታ ዘመቻዎችን ህዝቡ ወደ ጎን በመተው የልማት ሃይል ከሆነው መሪ ድርጅቱ ጎን እንዲሰለፍ ጥሪ ማስተላለፋቸውን የዘገበው የኢትዮጵያ ዜና አገልግሎት ነው።